**DODAJAMO ŠE NEKAJ »PRAVNIH« POJASNIL**

**Pogoji za vpis**

Na podlagi 45. člena Zakona o osnovni šoli (Uradni list RS, št. 81/2006 in št. 102/2007) morajo starši v 1. razred osnovne šole vpisati otroke, ki bodo v koledarskem letu, v katerem bodo začeli obiskovati šolo, dopolnili starost 6 let. Vpis otrok v 1. razred osnovne šole podrobneje ureja Uredba o merilih za oblikovanje javne mreže osnovnih šol in zavodov za vzgojo in izobraževanje otrok in mladostnikov s posebnimi potrebami ter javne mreže glasbenih šol (Uradni list RS, ŠT. 16/98, 27/99 in 134/03).

**Kdaj in kako poteka vpis?**

Vpis v 1. razred poteka v mesecu februarju za naslednje šolsko leto. Starši, katerih otroci imajo prijavljeno stalno ali začasno prebivališče v okolišu naše šole, bodo na dom prejeli vso potrebno dokumentacijo za vpis. Vpis bo potekal v februarju tekočega šolskega leta.

**Šolski okoliš**

Ministrstvo pristojno za šolstvo si pridobi podatke o šoloobveznih otrocih iz registra stalnega in razvida začasnega prebivališča.

**Postopek prepisa v drugo šolo**

Starši vpišejo otroka v javno ali zasebno osnovno šolo s koncesijo v šolskem okolišu, v katerem otrok stalno ali začasno biva. V drugo osnovno šolo lahko starši vpišejo otroka, če ta šola s tem soglaša.

V primeru, da starši želite otroka vpisati na drugo šolo (v drugem šolskem okolišu), otrok pa sodi v naš šolski okoliš, potem:

* obvezno vpišite otroka pri nas,
* pri nas oddate **Vlogo za prepis na drugo šolo**,
* na izbrano šolo (najkasneje v 14 dneh po izteku roka za vpis) naslovite pisno vlogo, v kateri navedite razloge za prešolanje).

Enak postopek velja za starše, ki želite **prepisati otroka v našo šolo** in ne živite v našem okolišu. O soglasju k prepisu se medsebojno dogovorita matična šola in šola, kamor želite vpisati otroka. Za prepis na našo šolo morate izpolniti obrazec **Vloga za prepis na OŠ Šenčur** (vlogo dobite na spletni strani: STARŠI, VPIS v 1. razred).

**Ugotavljanje pripravljenosti/odložitev všolanja**

Ob vpisu otroka v osnovno šolo se lahko na željo staršev ugotavlja pripravljenost otroka za vstop v šolo. Če starši predlagajo odložitev všolanja, ker menijo, da njihov otrok ni pripravljen za vstop v šolo, oziroma če odložitev všolanja predlaga zdravstvena služba, je ugotavljanje pripravljenosti otroka za vstop v šolo obvezno. O odložitvi začetka šolanja odloči ravnatelj na podlagi obrazloženega mnenja strokovne komisije, ki jo imenuje ravnatelj in jo sestavljajo šolski zdravnik, svetovalni delavec ter vzgojitelj oziroma učitelj.

**Odložitev všolanja med šolskim letom**

Učencu se med šolskim letom v prvem razredu lahko na predlog šolske svetovalne službe, šolske zdravstvene službe ali komisije za usmerjanje v soglasju s starši iz zdravstvenih in drugih razlogov odloži šolanje za eno leto.

Najmanj tri mesece pred začetkom pouka šola staršem otrok, vpisanih v 1. razred, izda potrdilo o šolanju oziroma odločbo o odložitvi začetka šolanja.

**Učenci s posebnimi potrebami**

Starši imajo pravico otroka s posebnimi potrebami vpisati v osnovno šolo v šolskem okolišu, v katerem otrok stalno prebiva, razen če ta šola ne izpolnjuje pogojev in je zaradi tega otroku s pravnomočno odločbo o usmeritvi, ki jo izda ZRSŠ, določena druga ustrezna osnovna šola.

Povzeto po Zakonu o osnovni šoli. Vpis otrok v javno šolo ureja Zakon o osnovni šoli (Uradni list RS, št. 81/06, spremembe in dopolnitve Uradni list RS, št. 102/07).

**Zdravniški pregled pred vstopom v šolo**

Pred vstopom v 1. razred morajo otroci opraviti zdravniški pregled.

Vabilo na zdravniški pregled otroka boste starši prejeli po pošti. Zdravniški pregledi bodo izvedeni predvidoma v mesecu marcu ali aprilu. **Preglede za OŠ Šenčur opravljajo v ZD Kranj, naša šolska zdravnica je dr. Vesna Petković Mazi.**